Document ID: /roh_data/filtered/fineweb-2-filterrobots_roh.jsonl.gz/70650

stuais Vus esser da la medema schlattaina
stuais Vus avair almain 18 onns
sto almain ina u in da Vus avair il dretg da burgais svizzer u viver en Svizra
na dastgais Vus betg esser maridada u maridà u gia viver en in partenadi registrà
Per pudair registrar Voss partenadi dovri ina procedura preliminara. As drizzai a l'uffizi da stadi civil da Voss domicil (u dal domicil da Vossa partenaria u da Voss partenari) per vegnir a savair, tge documents ch’èn necessaris.
L’uffizi da stadi civil examinescha, sche Vus ademplis las premissas. Sche quai è il cas, As dat l’uffizi da stadi civil la permissiun da laschar registrar Voss partenadi.
Suenter la procedura preliminara avais Vus temp 3 mais per laschar registrar Voss partenadi tar in uffizi da stadi civil da Vossa tscherna.
Auter che tar ina maridaglia na dovri naginas perditgas per la constituziun d’in partenadi registrà.
Tar intgins uffizis da stadi civil pudais Vus barattar ils anels in cun l’auter.
Suenter la ceremonia survegnis Vus il document davart il partenadi registrà.
Ils custs per la registraziun dal partenadi importan tranter 300 e 400 francs.
Num
En general salvan tuttas duas partenarias e tuts dus partenaris lur num.
Tar la registraziun dal partenadi pudais Vus dentant er eleger l’agen num u quel da Vossa partenaria u da Voss partenari sco num cuminaivel.
Dretg da burgais
Auter che tar il matrimoni na permetta il partenadi registrà betg la natiralisaziun facilitada a la partenaria estra u al partenadi ester d’ina persuna cun dretg da burgais svizzer.
Sco partenaria estra u partenari ester giudais Vus dentant facilitaziuns en il rom d’ina natiralisaziun ordinaria, sche Vus vivais cun Vossa partenaria svizra u Voss partenari svizzer dapi 3 onns en in partenadi registrà e sche Vus avais abità durant totalmain 5 onns en Svizra. Infurmaziuns latiers As dat l'autoritad da natiralisaziun da Voss chantun da domicil.
Uffants
Sche Vus vivais en in partenadi registrà, na pudais Vus e Vossa partenaria u Voss partenari ni adoptar cuminaivlamain uffants ni far diever da proceduras medicinalas da reproducziun per daventar geniturs.
Vus pudais dentant adoptar l’uffant da Vossa partenaria u da Voss partenari, sche Vus vivais dapi almain 3 onns en in partenadi registrà ed avais tgirà l’uffant durant almain 1 onn (adopziun dal figliaster).
Sche Vossa partenaria u Voss partenari ha uffants, essas Vus obligada u obligà da sustegnair ella u el areguard la tgira genituriala. En cas da malsogna u d’absenza pudais Vus er remplazzar la mamma u il bab da l’uffant. Sche Vus essas – pervia l’adopziun dal figliaster – tuttas duas u tuts dus geniturs cuminaivels da l’uffant, avais Vus ils medems dretgs da genitur sco in pèr maridà.
Facultad e debits
En general restan las valurs da facultad (ed ils debits) da las duas persunas che vivan en in partenadi registrà separadas (separaziun dals bains).
Vus pudais dentant far in contract da facultad, nua che Vus reglais l’administraziun da la facultad. Il contract sto vegnir documentà d’ina notara u d’in notar.
Taglia
Persunas en in partenadi registrà empleneschan ora ensemen la decleraziun da taglia e pajan cuminaivlamain la taglia.
Mort
Sche Vossa partenaria u Voss partenari mora, avais Vus ils medems dretgs sco la vaiva u il vaiv en in matrimoni:
Vus survegnis ina renta per vaivas u vaivs da la AVS, sche Vus avais uffants minorens.
Vus pudais er retrair ina renta da la cassa da pensiun tenor la LPP, sche Vus stuais pajar per il mantegniment da l’uffant u sche Vus avais sur 45 onns e Voss partenadi registrà ha durà almain 5 onns.
Vus essas l’ertavla legala u l’ertavel legal da la persuna defuncta. Infurmaziuns chattais Vus sin la pagina Ierta.
Infurmaziuns generalas davart il partenadi registrà chattais Vus sin la pagina «Dumondas frequentas» da l’Uffizi federal da giustia.
Infurmaziuns davart la preparaziun per la registraziun da Voss partenadi e davart la realisaziun sco er davart la renconuschientscha d’in partenadi registrà constituì a l’exteriur survegnis Vus da l'uffizi da stadi civil da Voss domicil.
Infurmaziuns davart la tscherna dal num en in partenadi registrà chattais Vus sin il fegl d’infurmaziun davart il num en in partenadi registrà.
Infurmaziuns davart la taglia survegnis Vus da l'autoritad da taglia da Voss chantun da domicil.
Infurmaziuns davart la schliaziun d’in partenadi registrà chattais Vus sin la pagina d’internet correspundenta.
Per dumondas individualas davart il partenadi registrà e davart il contract da facultad pudais Vus er As drizzar ad in'advocata u ad in advocat ubain ad ina notara u ad in notar.